钦定古今图书集成/明伦汇编/官常典/第249卷 > 《授江总尚书令策》陈后主
## 钦定古今图书集成/明伦汇编/官常典/第249卷 > 《授江总尚书令策》陈后主

於戏！夫文昌政本，司会治经，韦彪谓之枢机，李固方
之斗极。况其五曹斯综，百揆是谐，同冢宰之司，专台
阁之任。惟尔道业标峻，㝢量弘深。胜范清规，风流以
为准的；辞宗学府，衣冠以为领袖。故能师长六官，具
瞻允塞。明府八座，仪形载远。其端朝握揆，朕所望焉。
往钦哉！懋建尔徽猷，亮采我邦国。可不慎欤！